Veliki hadronski sudarač, najveći akcelerator čestica na svetu, počeo je da radi na rekordno visokom energetskom nivou, čime su povećane šanse za napredak u istraživanju, saopštila je Evropska organizacija za nuklearna istraživanja (CERN).

"Sudar energije od osam teraelektronvolti novi je svetski rekord i značajno povećava potencijal za otkriće", saopštio je CERN na svojoj internet strani.

Među ciljevima CERN-a jeste da se potvrdi ili opovrgne postojanje Higsovog bozona koji bi prema standardnom modelu fizike čestica mogao da objasni zašto elementarne čestice imaju masu.

Veća energija sudaranja čestica omogućiće da se Higsov bozon, ako postoji, više proizvodi, saopštio je CERN.

Novi energetski nivoi povećavaju šanse za otkriće i drugih hipotetičkih čestica koje bi mogle objasniti tamnu materiju.

Veliki hadronski sudarač bi trebalo da radi do kraja 2012. godine, kada će prvi put biti isključen na duže vreme kako bi se pripremio za energiju od 6,5 teraelektronvolti po snopu do kraja 2014, s krajnim ciljem da se dostigne sedam teraelektronvolti.